ፐብሊክ ሰርቪስ ከፍተኛ የጤና ስጋት ላይ እንደጣላቸው ሰራተኞች ተናገሩ
 የፐብሊክ ሰርቪስ አገልግሎት ድርጅት እየሰጠ ያለው ጥንቃቄ የጎደለው የትራንስፖርት አገልግሎት በጤናቸው ላይ ከፍተኛ ስጋት እንደደቀነባቸው ሰራተኞች ተናገሩ።  ድርጅቱ የኮረና ቫይረስን ለመከላከል እያደረገ ያለውን ጥንቃቄ ለመቃኘት ትላንት በሁለት መስመሮች ማለትም ከሲኤምሲ-አራት ኪሎ እና ከላፍቶ-ፒያሳ በተሰማራንበት ወቅት ያነጋገርናቸው የአገልግሎቱ ተጠቃሚ የሆኑ የመንግስት ሰራተኞች እየተሰጠ ያለው አገልግሎት ወቅቱ ከሚጠይቀው ጥንቃቄ አንጻር በቂ ስላልሆነ በቫይረሱ እንጠቃለን የሚል ስጋት እንዳሳደረባቸው ነው የገለጹት፡፡ የጤና ሚኒስቴር ባልደረባ የሆኑት አቶ ደረጀ ሀይሉ የፐብሊክ ሰርቪስ ሰራተኞች ትራንስፖርት አገልግሎት ድርጅት ጥንቃቄ በጎደለው አገልግሎት አሰጣጥ ለቫይረሱ ስርጭት ተገቢውን ጥንቃቄ እያደረገ ያለመሆኑ ስጋት እንዳሳደረባቸው ይገልጻሉ።  ከመኖሪያቸው እስከ መስሪያቤታቸው ድረስ የሚመላለሱባቸው የድርጅቱ አውቶቢሶች ከወንበር ልክ በላይ ስለሚጭኑና የእጅ ማጽጃ ሳኒታይዘር በአግባቡ ስለማያቀርቡ ስጋታቸውን ከፍ እንዳደረገባቸው ይናገራሉ። ሠራተኞች ጎን ለጎን እንዲሁም ያለምንም ክፍተት ከፊት እና ከኋላ ባለ መቀመጫ ላይ ስለሚቀመጡ የጤና ባለሙያዎች የሰጡት የአካላዊ ፈቀቅታ መመሪያ በአግባቡ እየተተገበረ አይደለም ሲሉም ተናግረዋል።  የብሄራዊ ሎተሪ አስተዳደር ሠራተኛ የሆኑት ወ/ሮ ንግስት ዘሩ በበኩላቸው አውቶቡሶች ከ30 ሰው በላይ እንዳይጭኑ የሚል መመሪያ ከመገናኛ ብዙሃን እየሰሙ መሆናቸውን ገልጸው መመሪው ግን በተለይም በፐብሊክ ሰርቪስ አገልግሎት በኩል እየተተገበረ እንዳልሆነ በከፍተኛ ስጋት ይገልጻሉ። የአውቶቡሶቹ ወንበሮች የተጠጋጉ በመሆናቸው ከጎን ከፊትና ከኋላ ተጠጋግተው እንደሚቀመጡና ይሄም ለቫይረሱ ያላቸውን ተገላጭነት በከፍተኛ መጠን ስለሚጨምር ሁሌም በጭንቀት ውስጥ እንዲሆኑ እንዳደረጋቸው አስታውቀዋል።  አገልግሎት ሲሰጡ የነበሩ አውቶቡሶች ስለተቀነሱ በየፌርማታው ብዙ ሰራተኛ ቆመው ቢጠብቁም እየተዘለሉ ለእንግልት እየተዳረጉ መሆኑን ተናግረዋል። የአውቶቡሶቹ ስምሪት ዓላማ የመንግስት ሰራተኞችን ተጠቃሚ ማድረግ እንደነበር የገለጹት ወ/ሮ ንግስት አሁን ያሉት አውቶቡሶች ወደሌላ ሥራ መሰማራታቸውን እንደታዘቡም ያብራራሉ። አልኮል እንኳን በአግባቡ እየቀረበ አይደለም የሚሉት ወ/ሮ ንግስት የድርጅቱ አገልግሎት አሰጣጥ የመንግስትንና የጤና ባለሙያዎችን ልፋት መና የሚያስቀር ነው በማለትም ያማራራሉ።  ወ/ሮ የጠረፍ ወርቅ ሰሙ የተባሉ ሌላዋ የብሄራዊ ሎተሪ አስተዳደር ባልደረባ እና አስተባባሪ በሰጡት አስተያየት ቀደም ሲል ከላፍቶ አንድባስ፣ ሁለት አውቶቡሶች ደግሞ ከለገሃር እና ስድስት ኪሎ ይነሱ እንደነበር ተናግረው አሁን ግን ድርጅቱ ሁለቱንም አውቶቡሶች አቋርጦ ሰራተኞችን በአንድ አውቶቡስ ብቻ አጭቆ እያጓጓዘ መሆኑን ነው የገለጹት።  ይህም ለቫይረሱ ያላቸውን ተጋላጭነት በከፍተኛ መጠን እንደጨመረው አክለው አስረድተዋል። መንግስት ባስቀመጠው አቅጣጫ ሰራተኞች በቤታቸው ሆነው እንዲሰሩ የተደረገው በአውቶቡሶቹ ላይ ያለውን መጨናነቅ ለመቀነስ ሲሆን ደርጅቱ በዚህ ወቅት የአውቶቡሶችን ቁጥር መቀነሱ ከመንግስት አቅጣጫና መመሪያ ውጪ መሆኑንም አስምረውበታል። ስለሆነም በታክሲና በሌሎች የህዝበ ማመላለሻ መኪናዎች ላይ የተተገበረው አካላዊ ፈቀቅታ በፐብሊክ ሰርቪስ ሰራተኞች ትራንስፖርት አገልግሎት ድርጅት በኩልም መተግበር ይኖርበታል ሲሉ ተናግረዋል።  ይህን ሁኔታ አንስተን ያነጋገርናቸውና ስማቸው እንዳይገለጽ የጠየቁ የባስ ካፒቴኖች በሰጡት አስተያየት ከወንበር በላይ እንዳይጭኑ መመሪያ ስለተሰጣቸውና ከመነሻው ሞልተው ስለሚነሱ በየፌርማታው ቆመው የሚጠብቁ ሰራተኞችን መጫን እንዳላስቻላቸውና ይሄም ሰራተኛውን ለእንግልት እየዳረገ መሆኑን ተናግረዋል። የሚሰጡትን የታክሲ አገልግሎት ጨምሮ በሳምንት የሚሰጠው አንድ ሊትር አልኮልም በቂ አይደለም ሲሉም አክለው ገልጸዋል።  አክለውም ለካፒቴኖቹና ለትኬት ቆራጮች ማስክና የእጅ ጓንት እየቀረበላቸው እንዳልሆነ ተናግረው ድርጅቱ ለሰራተኞቹ የሚያደርገው ጥንቃቄ የተሟላ አለመሆኑን አስታውቀዋል። ለታክሲ ከ30 ሰው በላይ እንዳይጭኑ ቢነገራቸውም ሰራተኞችን በሚመለከት ግን ለብቻ የተሰጣቸው ምንም ዓይነት መመሪያ እንደሌለም ይናገራሉ። ቅሬታዎቹን አስመልክቶ ምላሽ የሰጡት በድርጅቱ የደቡብ ቅርንጫፍ ትራንስፖርት ስምሪትና ቁጥጥር ኦፊሰር አቶ ዑመር ሰይድ አልክሆል፣ ማስክና የእጅ ጓንት ለሰራተኞቻቸው በመስጠት አስፈላጊውን ጥንቃቄ እያደረጉ መሆናቸው ገልጸዋል።  በአሁኑ ወቅት በደቡብ ቅርንጫፍ 92 የሰርቪስና 13 የታክሲ አገልግሎት እየሰጡ መሆኑን ገልጸው ዝቅተኛ ተጠቃሚ ካለበት መስመር የተቀነሱ አውቶቡሶች መኖራቸውን ተናግረዋል። የአልክሆል እጥረትና የአካላዊ ጥግግት ችግሩን በመመልከትም የማስተካከያ እርምጃ ይወሰዳል ሲሉም አክለው ገልጸዋል። አዲስ ዘመን ሚያዝያ 2/2012 ቸርነት ሁንዴሳ